ለአስር ሺ አባወራዎች ለሦስት ወራት ዳቦ በነፃ የሚያቀርቡበት መርሐ ግብር ይፋሆነ
አዲስ አበባ፦ የኮሮና ቫይረስ ያሳደረውን ጫና ለማቃለል በመዲናዋ የሚገኙ ሁለት ሺህ ዳቦ አምራቾች ለ 10ሺ አባወራዎች ለሦስት ወራት ዳቦ በነፃ የሚያቀርቡበት መርሐ ግብር ትናንት ይፋ ሆነ።
ከአዲስ አበባ ከንቲባ ጽ/ቤት ያገኘነው መረጃ እንደሚያመለክተው፣ መርሐ ግብሩን የኢፌዴሪ ፕሬዚዳንት ሳህለወርቅ ዘውዴ እና ኢ/ር ታከለ ኡማ በጋራ አስጀምረውታል።
 ድጋፍ የሚደረግላቸው አስር ሺ አባወራዎች የአዲስ አበባ ነዋሪዎች ሲሆኑ በየአካባቢው በብሎክ በተደራጁ አስተባባሪዎች ተለይተዋል።
መርሐ ግብሩን ያስጀመሩት የኢፌዴሪ ፕሬዚዳንት ሳህለወርቅ ዘውዴ፣ የኮሮና ቫይረስ ስርጭቱ እና ተፅዕኖው ለረጅም ጊዜ የሚቀጥል እንደመሆኑ የተደራጀ ዝግጅት እንደሚያስፈልግ አመልክተዋል።
የቫይረሱ ተፅዕኖ ብዙ ዜጎችን ለአደጋ የሚያጋልጥ እንደ መሆኑ የአዲስ አበባ ከተማ አስተዳደር የምግብ ባንኮችን በማዘጋጀትም ድጋፎችን በማሰባሰብ በኩል እየተወጣ ያለው ኃላፊነት የሚደነቅ ነው ብለዋል።
ኢ/ር ታከለ ኡማ በበኩላቸው፣ የብሎኮቹ መቋቋም ድጋፍ የሚያስፈልጋቸው ዜጎችን በተገቢው መልኩ ከመለየት ባሻገር ማኅበራዊ ትስስርን የሚያጠናክር እና መተሳሰብን የሚያጎላ ነው ብለዋል።
አሁን በዳቦ የተጀመረው የድጋፍ ትስስርም በሌሎች የምግብ አቅርቦቶችም የሚቀጥል እንደሚሆንም ጠቁመዋል።
በመርሐ ግብር ለተሳተፉ ሁለት ሺህ ዳቦ ፋብሪካዎች ምስጋናቸውን አቅርበዋል።
በከተማዋ 1200 የምግብ ባንኮች የተቋቋሙ ሲሆን፣ በብሎክ የተለዩ በአካባቢው ነዋሪዎች የተዋቀሩ አስተባባሪዎችም እንደሚገኙ መረጃው ያመለክታል።አዲስ ዘመን ግንቦት 3/2012 